После преласка Главне оперативне групе преко Неретве и Дрине, Нико Стругар је, као заменик команданта Четврте пролетерске бригаде, командовао групом батаљона која се 1. и 2. маја 1943. године, успешно борила против јаке италијанске посаде на Јаворку, када је отворен пут партизанском продору према Никшићу и Подгорици. Група батаљона, под његовом командом је у борби код Биоча, код Подгорице, 15—17. маја 1943. уништила цео италијански 383. пук. Као заменик команданта Четврте црногорске пролетерске бригаде, истакао се борбама током битке на Сутјесци, затим у борбама на Озрену у источној Босни, а по повратку бригаде у Црну Гору, при ослобођењу и одбрани Колашина, од 27. септембра до 5. октобра 1943. године, као и принуђивању италијанске дивизије „Венеција” да пређе на страну НОВ и ПОЈ.